Liszt, az ünnepelt világsztár

Noha nemzetközileg elismert, sőt Európa-szerte ünnepelt művészek már a XIX. századot megelőzően is szép számmal akadtak, azért az első, modern értelemben vett sztárok megjelenését alkalmasint mégis a romantikához köthetjük. Egy-egy csodagyermek vagy hangszeres virtuóz hamar az immár országhatárokon átívelő hírnév birtokosává válhatott, s az így támadt muzsikus csillagok sorában Liszt Ferenc nemcsak az egyik legviharosabban ünnepelt és rajongott, de egyszersmind a leghosszabb pályafutású s mindvégig a figyelem középpontjában élő és alkotó művész volt. A párizsi szalonok kamaszodó csodazongoristájából ugyanis a korkívánalmaknak tökéletesen megfelelő személyiség vált. A szőke, majd idővel hófehérré őszült hajkorona, az extravagáns megjelenés és a Lisztnek még aggkorában is a nyomában járó szerelmes rajongók hölgykoszorúja a művész védjegyének számított.

„Látta Lisztet? Még mindig a régi, szebb fiú, mint valaha! Milyen hatalmas! Mennyi indulat! Milyen elragadó báj, milyen nagylelkűség!" - írta róla egy híve az 1860-as években.

Liszt, aki a romantika hősi korszakán messze túl is megőrizte hírnevét és nemzetközi tekintélyét, jószerint a halála pillanatáig a figyelem középpontjában maradt, s Pest városa és a fiatal Zeneakadémia csakúgy profitálhatott a Liszt személyét övező érdeklődésből, akárcsak Weimar vagy éppenséggel Bayreuth. „Jövetele mindig ünnep volt Budapest számára." - írta egy visszaemlékező, ám az idős Lisztnek másutt is kijárt az ünnepelés és a fejedelmi fogadtatás: pályafutásának 50. évfordulóján, 1872-ben háromnapos ünnepséget rendeztek számára hívei fővárosunkban, 70. születésnapját pedig Rómában köszöntötték hangversenyek sorával. Halála évében, utolsó koncertkörútján az angol királynő, Viktória fogadta a windsori kastélyban, hogy az agg mester zongorajátékában gyönyörködhessen.

Liszt, a híresség már életében számos megtiszteltetést elnyert, míg ma szobrok és közterek őrzik az emlékét - szerte Európában. S nemcsak a kontinensen, sőt nem is csupán a bolygónkon, hiszen a XIX. század fényes csillagának nevét a Merkúron egy kráter őrzi, míg a Mars és a Jupiter pályája között meghúzódó övben ott kering egy kisbolygó: a 3910 Liszt.

Forrás: <http://hungarofest.hu/liszt-2011/?q=hu/category/liszt-mod/liszt-az-unnepelt-vilagsztar>